ANEXA NR.1 la HCL NR. ___________________

REGULAMENT
privind condițiile și criteriile de repartizare a locuințelor construite în cadrul proiectului ”Construire de locuințe  pentru tineri care provin din grupuri/comunități vulnerabile” cu vârsta cuprinsă între 18 – 35 ani

Cap.I CONSIDERAȚII GENERALE
Art.1 Obiectul prezentului regulament îl constituie stabilirea modului de organizare și funcționare a Comisiei sociale pentru analiza solicitărilor depuse în vederea repartizării locuințelor pentru tineri care provin din grupuri/comunități vulnerabile precum și a modului de repartizare și închiriere a acestui tip de locuințe aflate în domeniul public al Municipiului Drobeta Turnu Severin.
Art. 2 La elaborarea regulamentului au fost luate în considerare dispozițiile legislației naționale privind dreptul la o locuire decentă după cum urmează :
· Legea locuinței nr. 114/1996 cu modificările și completările ulterioare;
· HG nr. 1275/2000 privind aprobarea Normelor metodologice pentru punerea în aplicare a prevederilor Legii locuinței nr. 114/1996, cu modificările și completările ulterioare;
· Legea nr. 287/2009 privind Codul civil;
· OUG nr. 74/2007 privind asigurarea fondului de locuințe sociale destinate chiriașilor evacuați sau care urmează a fi evacuați din locuințele retrocedate foștilor proprietari;
· Legea asistenței sociale nr. 292/2011 cu modificările și completările ulterioare;
· Legea nr. 448/2006 privind protecția și promovarea drepturilor persoanelor cu handicap;
· OUG nr. 137/2000 privind prevenirea și sancționarea tuturor formelor de discriminare;
· OUG nr. 40/1999 privind protecția chiriașilor și stabilirea chiriei pentru spațiile cu destinația de locuințe cu modificările și completările ulterioare
· OUG nr. 57/2019  privind Codul administrativ.
Art.3 Principiile generale care stau la baza modului de atribuire a locuințelor pentru tineri care provin din grupuri/comunități vulnerabile, care au fost luate în considerare în procesul de întocmire a prezentului regulament sunt:
· principiul nediscriminări conform căruia procedurile de atribuire nu trebuie să discrimineze pe criterii de rasă, naționalitate, etnie, limbă, religie, sex, opinie, sau apartenență politică;
· principiul transparenței conform căruia listele de prioritate și de acces la locuințe trebuie să fie publice și aprobate prin hotărâri ale consiliului local;
· principiul accesului liber și neîngrădit conform căruia orice persoană care îndeplinește condițiile legale pentru tipul de locuințe pentru tineri care provin din grupuri/comunități vulnerabile, au dreptul să opteze pentru formularea unei solicitări privind atribuirea unei astfel de locuințe.
Art.4 În contextul prezentului regulament se definesc următorii termeni :
· anchetă socială : metodă de investigație realizată de asistenți sociali pentru a evalua situația economică, familială socială a unei persoane sau familii, acțiune ce implică interviuri și verificări la domiciliu având ca scop soluționarea solicitării de locuință pentru tinerii care provin din grupuri/comunități vulnerabile;
· comisie de analiză : comisie constituită prin dispoziția Primarului Municipiului Drobeta Turnu Severin cu atribuții privind analiza solicitărilor de locuințe pentru tinerii care provin din grupuri/comunități vulnerabile; stabilirea ordinii de prioritate în soluționarea cererilor de locuințe în, repartizarea locuințelor și stabilirea criteriilor în baza cărora se repartizează acest tip de locuințe;
· contract de închiriere : actul juridic prin care se stabilesc drepturi și obligații ale locatorului și locatarului privind închirierea, exploatarea, întreținerea și administrarea locuinței;
· criterii de acces: condiții eliminatori referitoare la veniturile realizate, lipsa proprietații, vârsta cuprinsă între 18 și 35 ani, domiciliul;
· criterii de departajare: data depunerii solicitării, situația locativă actuală, starea civilă și familială, situația socială, persoanele și familiile evacuate sau care urmează a fi evacuate din locuințele retrocedate foștilor proprietari, tinerii proveniți din instituțiile de ocrotire socială care au împlinit vârsta de 18 ani, persoanele cu handicap, invalizii de gradul I și II, 
· discriminare : deosebire, excudere, restricție sau preferință, pe baza de rasă, naționalitate, etnie, limbă, religie, categorie socială, convingeri, sex, orientare sexuală, vârstă, handicap, boală cronică necontagioasă, infectare HIV, apartenență la o categorie defavorizată precum și orice alt criteriu care are ca scop sau efect restrângerea, înlăturarea recunoașterii, folosinței sau exercitării dreptului la o locuință;
· familie: forma de bază a societății, formată din oameni care au legături de rudenie prin naștere, căsătorie sau adopție;
· familie consensuală: uniune liberă sau concubinaj care  nu este reglementată ca o formă legală de căsătorie și nu produce efectele juridice specifice acesteia;
·  familie monoparentală : structura familială formată dintr-un singur părinte, persoană singură și copilul/copii aflați în întreținerea acestuia, care locuiesc și gospodăresc împreună;
· grup vulnerabil : desemnează persoane sau familii care sunt în risc de a-și pierde capacitatea de satisfacere a nevoilor zilnice de trai, din cauza unor situații de boală, dizabilitate, sărăcie, dependență de droguri sau de alcool ori altor situații care conduc la vulnerabilitate economică și socială, de asemenea pot fi vulnerabile și grupuri precum femeile aflate în perioada maternității, tinerii absolvenți debutanți pe piața muncii, persoanele care migrează pentru muncă, etc.
· listă de acces: act aprobat prin hotărâre a Consiliului Local al Municipiului Drobeta Turnu Severin în care se înscriu solicitanții ale căror cereri au fost eligibile, în funcție de ordinea depunerii solicitării; 
· listă de priorități: act aprobat prin hotărâre a Consiliului Local al Municipiului Drobeta Turnu Severin care cuprinde solicitanții de locuințe pentru tinerii care provin din grupuri/comunități vulnerabile, care îndeplinesc criteriile stabilite, înscriși în ordinea descrescătoare a punctajului primit în fucție de criteriile de ierarhizare și pe baza căruia se atribuie solicitanților, cu chirie, locuințele pentru tineri care provin din grupuri/comunități vulnerabile;
· locuințe pentru tineri care provin din grupuri/comunități vulnerabile : locuințele din domeniul public al Municipiului Drobeta Turnu Severin, realizate conform proiectului Construire de locuințe pentru tineri care provin din grupuri/comunități vulnerabile;
· persoană fără locuință :  persoană care nu are stabilit un domiciliu sau reședință potrivit dispozițiilor OUG nr. 97/2005 privind evidența, domiciliul, reședința și actele de identitate ale cetățenilor români, republicat și nu deține o locuință principală sau după caz o locuință secundară;
· persoană fără adăpost : persoană care nu deține o locuință principală sau după caz o locuință secundară în condițiile legii și care trăiește în stradă sau în adăposturi improvizate, ori în centre rezidențiale pentru persoanele fără adăpost.

Cap.II  FUNCȚIONAREA COMISIEI DE ANALIZĂ A SOLICITĂRILOR DE LOCUINȚE PENTRU TINERI CARE PROVIN DIN GRUPURI/COMUNITĂȚI VULNERABILE
Art.5 (1) În vederea soluționării cererilor pentru repartizarea locuințelor pentru tineri care provin din grupuri/comunități vulnerabile se va constitui Comisia de analiză a solicitărilor pentru acest tip de locuințe, prin dispoziția Primarului.
(2) Comisia constituită conform alin.1 va avea un număr de cinci membrii, trei membrii supleanți precum și un membru responsabil cu secretariatul tehnic.
(3) Comisia constituită conform dispozițiilor art.9 alin.(1) din prezentul regulament va avea următoarele atribuții:
a) analizează cererile depuse de solicitanți pentru repartizarea unei locuințe pentru tineri care provin din grupuri/comunități vulnerabile, fiind supuse analizei cererile depuse cel mai târziu cu 30 de zile înainte de darea în folosință a blocurilor construite în acest scop;
b) analizează pe lângă cererile depuse de solicitanți și înscrisurile atașate acestora, inclusiv anchetele întocmite de către Direcția de Asistență Socială Drobeta Turnu Severin, în baza criteriilor de acces și criteriilor de departajare aprobate prin prezentul regulament;
c) întocmește lista de acces și lista de priorități cuprinzând solicitanții ale căror cereri au fost declarate eligibile, in ordinea descrescătoare a punctajului obținut, apreciat în funcție de criteriile de departajare,
d) supune spre aprobare Consiliului Local al Municipiului Drobeta Turnu Severin lista de acces și lista de priorități, iar după intrarea în vigoare a hotărârii de consiliu local de aprobare a celor două liste efectuează demersurile necesare privind publicitatea acestora
e) face propuneri de modificare a criteriilor de departajare în condițiile în care situația o impune;
f) repartizează locuințele rămase libere din diverse motive, solicitanților înscriși în lista de acces și lista de priorități în funcție de punctajul obținut;
g) completează lista de acces și lista de priorități în situația în care se constată existența unor locuințe rămase libere după ce cererile solicitanților cuprinse în lista de acces și de priorități au fost soluționate favorabil.
Art. 6 Comisia își desfășoară activitatea în plen ori de câte ori este nevoie, fiind legal constituită în prezența a două treimi din numărul membrilor iar hotărârile se adoptă cu votul majorității membrilor prezenți.
Art.7 Secretariatul tehnic al comisiei este asigurat de către Direcția Patrimoniu din cadrul aparatului de specialitate al Primarului Municipiului Drobeta Turnu Severin.
Art.8 Convocarea membrilor comisiei se face cu cel puțin trei zile de data programată de desfășurare a ședinței, ocazie cu care se transmite și ordinea de zi.
Art.9 (1) Primarul prin dispoziție va desemna comisia de analiză a solicitărilor de locuințe pentru tineri care provin din grupuri/comunități vulnerabile,  și va  desemna și Comisia de soluționare a contestațiilor depuse în urma intrării în vigoare a hotărârii de consiliu local de aprobare a condițiilor și criteriilor de repartizare a locuințelor construite în cadrul proiectului ”Construire de locuințe pentru tineri care provin din grupuri/comunități vulnerabile” cu vârsta cuprinsă între 18 – 35 ani.
(2) Comisia de soluționare a contestațiilor va fi formată din trei membri și va avea 2 membrii supleanți.
(3) Comisia de soluționare a contestațiilor are obligația de a analiza în termen de 7 zile lucrătoare contestațiile depuse, soluționându-le în funcție de argumentele prezentate, fie prin respingerea acestora, fie prin admiterea lor și implicit modificarea ordinii listei de priorități ce urmează sa fie aprobată prin hotărâre de consiliu local.

Cap.III ANALIZA SOLICITĂRILOR DE LOCUINȚE PENTRU TINERI CARE PROVIN DIN GRUPURI/COMUNITĂȚI VULNERABILE

Art. 10 (1) Cererile și actele subsecvente necesare obținerii unei locuințe pentru tineri care provin din grupuri/comunități vulnerabile vor fi depuse după caz la sediul primăriei Municipiului Drobeta Turnu Severin, din B-dul Mareșal Averescu, nr.2 sau la sediul Direcției Patrimoniu din str. M. Kogălniceanu, nr.2, bl. VT3, parter.
	(2) Vor fi analizate cererile și actele subsecvente depuse până la termenul stabilit de autoritățile locale și adus la cunoștință publică
(3) Anterior  supunerii spre analiză comisiei sociale, se va solicita efectuarea anchetei sociale de către Direcția de Asistență Socială din subordinea Consiliului Local al Municipiului Drobeta Turnu Severin.
  Art.11 Categoriile de persoane îndreptățite să primească o locuință socială pentru tineri din grupuri/comunități vulnerabile:
- solicitanții se încadrează în limitele de vârstă cuprinse între 18-35 de ani la data depunerii cererii;
- solicitanții au domiciliul pe raza Municipiului Drobeta Turnu Severin;
- nu dețin în proprietate o locuință;
- nu au înstrăinat o locuință;
- nu au beneficiat de sprijinul statului în credite și execuție pentru realizarea unei locuințe;
- nu dețin în calitate de chiriași o altă locuință din fondul locativ de stat;
- venitul net pe membru de familie să nu depășească salariul mediu net lunar pe economie;
- fac parte dintr-un grup/categorie vulnerabilă, cum este prevăzut în  prezentul regulament.
- nu au datorii la bugetul local.
Art.12 (1) Nu pot beneficia de locuință pentru tineri care provin din grupuri/comunități vulnerabile, persoanele sau familiile care se găsesc într-una din următoarele situații:
· nu se încadrează în limitele de vârstă cuprinse între 18-35 de ani la data depunerii cererii;
· nu au domiciliul în Municipiul Drobeta Turnu Severin;
· dețin în proprietate o locuință;
· au înstrăinat o locuință;
· au beneficiat de sprijinul statului în credite și execuție pentru realizarea unei locuințe;
· dețin în calitate de chiriași o altă locuință din fondul locativ de stat.
· nu au datorii la bugetul local.
           (2) Neeligibilitatea pentru atribuirea unei locuințe pentru tineri care provin din grupuri/comunități vulnerabile există și în cazul în care soții/soțiile sau copii cu care locuiesc ori gospodăresc împreună cu solicitantul se află într-una din situațiile menționate la alin. (1).
Art.13 (1) Au acces la locuințe pentru tineri care provin din grupuri/comunități vulnerabile persoanele cu un venit net/membru de familie sub venitul mediu pe economie comunicat anual de INS.
	 (2) La determinarea venitului net lunar pe membru de familie se au în vedere toate veniturile realizate de persoana singura/familie.
	 (3) Venitul net/persoană se stabilește pe baza declarației de venituri și a actelor doveditoare potrivit legii.
Art.14 Actele necesare analizării cererii precum și repartizării locuinței sunt:
· cerere formulată si semnată de solicitant în nume propriu,
· declarație notarială pe proprie răspundere a fiecărui membru major al familiei că nu deține în proprietate o locuință, nu au înstrăinat o locuință, nu au beneficiat de sprijinul statului în credite și execuție pentru realizarea unei locuințe, nu dețin în calitate de chiriași o altă locuință din fondul locativ de stat – original ;
· copie CI precum și adeverința din care să rezulte domiciliul pe raza Municipiului Drobeta Turnu Severin, pentru solicitant și fiecare membru major al familiei;
· copie certificat de naștere pentru fiecare copil minor aflat în întreținere;
· copie certificat de căsătorie;
· acte din care să rezulte situația locativă actuală, respectiv actul de proprietate al imobilului sau contract de închiriere/comodat, schița imobilului din care să rezulte suprafața locuibilă a acestuia;
· adeverință salariat (net în ultimele 12 luni), REVISAL;
· acte medicale doveditoare valabile conform legilor în vigoare (certificat de încadrare în grad de handicap, decizie asupra capacității de muncă pentru persoanele cu invaliditate) etc – copii ;
· copii acte de studii;
· ordin de evacuare sau acte ce dovedesc că sunt în curs de evacuare din case naționalizate, acte doveditoare pentru legile speciale;
· certificat de atestare fiscală;
· act de instituire curatelă/tutelă;
· act oficial privind desfacerea căsătoriei;
· certificat de deces soț/soție;
· pentru tinerii cu vârsta peste 18 ani, dovadă că au beneficiat de o măsură de plasament .
Art.15 La stabilirea ordinii de ierarhizare a cererilor solicitanților de locuințe se vor avea în vedere criteriile de departajare stabilite prin prezentul regulament, aprobat prin hotărâre de consiliu local al Municipiului Drobeta Turnu Severin.
Art.16 Direcția de Asistență Socială din subordinea Consiliului Local al Municipiului Drobeta Turnu Severin, verifică în teren situația socio-locativă a fiecărui solicitant de locuință socială și întocmește o anchetă de evaluare socio-locativă.
Art. 17 Imposibilitatea întocmirii anchetei sociale din culpa solicitantului, prevăzute la art.16, conduce la respingerea dosarului de către Comisia socială pentru analiza solicitărilor depuse în vederea repartizării locuințelor pentru tineri care provin din grupuri/comunități vulnerabile.
Art. 18 (1) În urma analizării solicitărilor de locuințe pentru tineri care provin din grupuri/comunități vulnerabile comisia de analiză întocmește lista de priorități cuprinzând solicitanții îndreptățiți să primească o locuință socială, în ordinea de prioritate stabilită pe baza criteriilor de departajare.
	(2) Lista de acces și lista de priorități vor fi transmise către Direcția Patrimoniu din cadrul aparatului de specialitate al Primarului Municipiului Drobeta Turnu Severin în vederea întocmirii proiectului de hotărâre ce va fi supus spre aprobare Consiliului Local al Municipiului Drobeta Turnu Severin.
	(3) Contestațiile cu privire la punctajul acordat în urma analizei documentelor care au stat la baza întocmirii dosarelor se vor adresa comisiei de soluționare a contestațiilor, în termen de șapte zile calendaristice de la data afișării/publicării listei de priorități, iar în cazul în care contestatarul este nemulțumit de soluția comisiei respective se poate adresa instanței de contencios administrativ competente potrivit legii.
Art. 19 (1) Lista de acces va cuprinde :
· numele și prenumele solicitantului;
· numărul și data depunerii dosarului.
(2) Lista de priorități va cuprinde:
· numele și prenumele solicitantului;
· numărul și data depunerii dosarului.
· punctajul obținut în baza criteriilor de departajare.
Art. 20 Hotărârea de consiliu local de aprobare a listei de acces și listei de priorități pentru repartizarea locuințelor pentru tineri care provin din grupuri/comunități vulnerabile precum și listele care fac parte integrantă din hotărâre se vor afișa pe site-ul Primăriei Municipiului Drobeta Turnu Severin www.primariadrobeta.ro

Cap.IV REPARTIZAREA LOCUINȚELOR PENTRU TINERI CARE PROVIN DIN GRUPURI/COMUNITĂȚI VULNERABILE
Art.21 (1) Repartizarea locuințelor de acest tip se face în baza listei de priorități cuprinzând solicitanții îndreptățiți să primească o locuință pentru tineri care provin din grupuri/comunități vulnerabile aprobată în condițiile legii de către Consiliul Local al Municipiului Drobeta Turnu Severin.
	(2) Repartizarea locuințelor pentru tineri care provin din grupuri/comunități vulnerabile se realizează în funcție de numărul și structura locuințelor disponibile, ținând cont de ordinea stabilită lista de priorități aprobată prin hotărâre de consiliu local și ținând cont de  de următoarele criterii de departajare:
	- numărul membrilor familiei solicitantului;
	- număr persoane încadrate în grad de handicap având prioritate persoanele cu handicap locomotor;
	- număr persoane încadrate în gradul I și II de invaliditate;
	- familii monoparentale;
 	- tineri care provin din familii evacuate sau care urmează a fi evacuate;
	- tineri proveniți din instituții de ocrotire socială;
	- tineri fără locuință/adăpost.
	

Cap.V ÎNCHIRIEREA LOCUINȚELOR PENTRU TINERI CARE PROVIN DIN GRUPURI/COMUNITĂȚI VULNERABILE
Art. 22 Pentru solicitările depuse anterior aprobării prezentului regulament există obligația actualizării și completării conform prezentului.
Art.23 Închirierea locuințelor se face pe o perioadă de doi ani, în baza contractului încheiat între Primăria Municipiului Drobeta Turnu Severin și chiriași, conform Anexei nr.3 la prezentul regulament.
Art. 24 Termenul contractului de închiriere se poate prelungi prin act adițional pe o perioadă de 2 ani, cu acordul părților, iar în situația în care părțile nu convin asupra reînnoirii contractului, chiriașul este obligat să părăsească locuința la expirarea termenului contractul, de drept, fără instanță, pe baza unei notificări.
Art. 25 (1) Contractul de închiriere se reziliază de drept, fără o hotărâre dată de instanța de judecată, prin notificare în următoarele situații:
· chiriașul nu a achitat chiria 3 luni consecutive;
· chiriașul a pricinuit însemnate stricăciuni locuinței, blocului în care este situată aceasta, instalațiilor precum și oricăror bunuri aferente lor sau dacă înstrăinează fără drept părți ale acestora;
· chiriașul are un comportament care face imposibilă conviețuirea cu ceilalți chiriași sau împiedică folosirea normală a locuinței;
· chiriașul subînchiriază, transmite dreptul de folosință al locuinței sau schimbă destinația spațiului închiriat;
· chiriașul a părăsit locuința mai mult de 6 luni consecutive;
· chiriașul nu și-a achitat obligațiile ce îi revin privind plata cheltuielilor comune pentru 3 luni consecutive;
· atunci când chiriașul face declarațiile de venit neconforme cu realitatea;
· chiriașul nu a notificat Direcției Patrimoniu, în termen de 30 de zile, orice modificare intervenită față de condițiile inițiale care au stat la baza repartizării locuinței;
· în cazul în care, cu ocazia a două verificări consecutive, se constată că locuința este ocupată de către alte persoane decât titularul și persoanele menționate în contract;
· în cazul în care chiriașul sau un membru al familiei acestuia dobândește bunuri imobile, a beneficiat de sprijinul statului în credite și execuție pentru realizarea unei locuințe sau deține, în calitate de chiriaș o altă locuință din fondul locativ de stat, ulterior încheierii contractului de închiriere;
· în termen de 30 de zile de la data înregistrării decesului titularului contractului de închiriere, dacă persoanele majore din contract nu au depus cerere de închiriere;
(2) În cazurile prezentate chiriașul este obligat să predea locuința în termen de 30 de zile de la data notificării rezilierii. Chiria și cheltuielile privind utilitățile se datorează până la data predării locuinței, predarea-primirea realizându-se prin proces-verbal.
Art. 26 În cazul decesului titularului contractului de închiriere, închirierea poate continua cu următoarele categorii de persoane :
· soțul/soția dacă au locuit împreună;
· descendenții sau ascendenții dacă au locuit împreună cu titularul contractului de închiriere și au fost înscriși în contractul respectiv;
· alte persoane care au avut același domiciliu cu titularul, cel puțin 2 ani și care au fost înscrise în contractul de închiriere.
Art. 27 În caz de neplată a chiriei și a contravalorii utilităților publice executarea silită se va face prin hotărâre judecătorească, prin care chiriașul va fi obligat să achite 
	Chiria pe care o suportă chiriașul se va recalcula ori de câte ori apar modificări ale venitului acestuia.
Art. 28 (1) Chiriașii nu pot subînchiria locuințele, nu pot transmite dreptul de folosință al acestora altor persoane și nu pot schimba destinația lor, sub sancțiunea rezilierii contractului de închiriere și a suportării eventualelor daune aduse locuinței și blocului, după caz.
	(2) Orice clauză contractuală, aviz sau dispoziție, contrare prevederilor alin.1 sunt nule de drept și determină răspunderea celor în culpă.
Art. 29 (1) Direcția Patrimoniu din cadrul aparatului de specialitate al Primarului Municipiului Drobeta Turnu Severin va verifica periodic starea de fapt a locuințelor închiriate pe toată perioada de valabilitate a contractului de închiriere.
	   (2) Titularul contractului de închiriere este obligat să comunice Direcției Patrimoniu din cadrul aparatului de specialitate al Primarului Municipiului Drobeta Turnu Severin, în termen de 30 de zile, orice modificare intervenită față de condițiile inițiale care au stat la baza repartizării locuinței sub sancțiunea rezilierii contractului de închiriere.
Art. 30 (1) Stabilirea chiriei nominale se face cu respectarea prevederilor OUG nr. 40/1999 privind protecția chiriașilor și stabilirea chiriei pentru spațiile cu destinația de locuințe cu modificările și completările ulterioare.
	(2) Nivelul chiriei pe care o va achita beneficiarul repartiției locuinței se stabilește odată cu încheierea contractului de închiriere.
	(3) Chiria astfel stabilită se va recalcula odată cu prezentarea înscrisurilor privind modificarea venitului mediu net lunar al familiei.


Cap.V DISPOZIȚII FINALE ȘI TRANZITORII 

Art. 31 Prezentul regulament intră în vigoare de la data aducerii lui la cunoștință publică în conformitate cu dispozițiile art. 198 din OUG nr. 57/2019 privind codul administrativ.
Art. 32 Dispozițiile prezentului regulament se completează cu prevederi legale ulterioare ce vizează domeniul de aplicare al acestuia.
Art.33 Anexele nr. ____  constituie parte integrantă a prezentului regulament.

